### Beslutning

Fremsendes til Økonomiudvalget til behandling i henhold til beslutning i byrådets møde den 23. marts 2022.

**Beslutningsforslag fra SF**

[adresse] skal sidestille økonomi og klima i indkøb. Derfor skal kommunen indregne en CO2 pris ved alle fremtidige indkøb på mere end 50.000 kr.

Lige nu risikerer vi, at et byggeprojekt i beton er så meget billigere end et med mere klimavenlige materialer, at kommunen vælger betonløsningen efter et udbud. Med en intern CO2 afgift vil det bæredygtige nemmere kunne konkurrere med betonbyggeriet, fordi de to byggerier vil koste det, som de i virkeligheden koster for planeten.

Et stort flertal i Folketinget har i december aftalt en national klimaafgift. Så en udligning af priserne ud fra klimabelastning vil blive en realitet. I [adresse] bør vi allerede fra 2022 beregne en intern CO2 pris, så vi starter udviklingen af langt mere klimavenlige indkøb allerede nu. Den interne CO2 beregning kan så udfases, når den nationale afgift er effektueret.

Vi foreslår at der laves en bagatelgrænse på fx 50.000 kr, så ordningen ikke bliver for administrativ tung.

Satsen på de 850 kr. pr ton CO2 er sat ud fra klimarådets anbefaling. De anbefaler desuden, at dette tænkes som en effektiv startpris, men at den øges frem mod 2030 til 1500 kr pr ton CO2.

Middelfart kommune er i fuld gang med implementeringen af en intern CO2 pris. Det skal vi selvfølgelig også i [adresse], ligesom vi kan lade os inspirere af deres foregangsarbejde byrådet i Middelfart giver udtryk for, at det med den interne CO2 pris er blevet langt lettere at omstille kommunens indkøb, når klimabelastningen kan aflæses direkte i prisen.

[adresse] har allerede en indkøbs- og udbudspolitik og et tilhørende CSR-bilag som sørger for at prisen ikke er eneste parameter ved indkøb og udbud, men at kvalitet, samfundsansvar, socialt ansvar og klima også vægtes. Men det er ikke nemt hvordan man vægter klima højt nok. Vi vil med dette forslag lave en tilføjelse til en i forvejen ambitiøs politik. Med en intern CO2 afgift vil det blive nemmere og mere gennemskueligt at vægte klima lige så højt som pris ved indkøb og udbud.

Forvaltningen bedes udarbejde hvorledes en CO2 pris kan konstrueres. Der skal tages højde for kommunens mange forskellige former for indkøb, hvordan CO2 udledningen udregnes, hvem der skal udregne CO2 udledningen og hvordan CO2 prisen skal vægte overfor pris, kvalitet og socialt ansvar.

SF foreslår at

* [adresse] indfører en CO2 pris ved indkøb og udbud over 50.000 kr
* CO2 prisen indskrives i kommunens indkøbs- og udbudspolitik, samt i CSR-bilaget, så det bliver nemmere for kommunen fremover at vælge mere klimavenligt ved indkøb og udbud

Forslag stilles af SFs byrådsgruppe; Oliver Jessen, Viola Andreasen, Stig Frederiksen og Erna Kjær (forslagsstiller)

**BORGMESTERENS AFDELING**

**Svar på forslag fra SF om at indregne CO2 i kommunens indkøb**

### Resumé

Som svar på forslag fra SF’s byrådsforslag om at indregne CO2 i kommunens indkøb, fremsendes denne indstilling.

Ved at indføre en skyggepris på CO2 til prioriteringssituationer ved indkøb og udbud, samt at indføre en intern klimaafgift på de mest klimabelastende varer og tjenesteydelser, forventes det, at de grønne valg bliver foretaget i højere grad end tidligere.

Niveauet anbefales indført med 850 kr./ton CO2 i 2022 gradvist stigende til 1.500 kr./ton CO2 i 2030.

Vedtages nationale CO2-afgifter i fremtiden, vil den interne klimaafgift udfases, for at undgå dobbelt afgift.

I mellemtiden vil skyggepris og klimaafgift sikre, at den grønne omstilling af kommunens indkøb og udbud kan ske i et tempo, byrådet selv kan styre.

### Indstilling

Det indstilles:

At 1) der vedtages en skyggepris på CO2 i [adresse] på 850 kr./ton stigende til 1.500 kr./ton i 2030. Denne tilpasses over tid iht. klimarådets anbefalinger og de nationale retningslinjer. Den interne værdisætning i kr. pr. ton CO2 for det kommende år vedtages årligt i forbindelse med budgetvedtagelsen.

At 2) skyggeprisen på CO2 bygges ind i [adresse] indkøb og udbud, når det er foreneligt med relevante regler på området samt et tilgængelig datagrundlag.

At 3) der indføres allerede i 2022 en intern klimaafgift svarende til skyggeprisen på udvalgte varegrupper i kommunens indkøb. I første omgang indføres afgiften på flyrejser og på benzin og diesel fra 1. maj, samt på udvalgte fødevarer, når en ny fødevareaftale træder i kraft, forventeligt 1. september. Når der undtagelsesvist købes fødevarer udenom aftale, pålægges af administrative grunde en generel afgift på alle fødevarer.

At 4) der udarbejdes en konkret belysning af hvordan en klimaafgift kan indføres på områder med fuld brugerbetaling, som fx forældrebetalte madordninger i daginstitutioner.

At 5) provenuet ved afgiften på flyrejser tilføres den nationale skovfond, restprovenuet på benzin og diesel tilføres klimafonden og provenuet på fødevarer bruges til et generelt løft af fødevarebudgetterne, og evt. aktiviteter, der understøtter omstillingen i køkkenerne.

At 6) der afsættes årligt 250.000 kr. til Borgmesterens Afdeling i en periode på fire år fra 2022-2025, som skal dække den eksterne del af udviklingsarbejdet ifm. forbrugsbaserede CO2-opgørelser. Beløbet finansieres af provenuet fra klimaafgiften på benzin/diesel.

At 7) restprovenuet fra klimaafgiften på benzin/diesel i 2022 og 2023 øremærkes til strakstiltaget i Grøn Transportplan Implementering af koordineret flådeoptimering vedrørende GPS i kommunens køretøjer.

At 8) der vil årligt ifm. budgetvedtagelsen blive besluttet et katalog af områder, hvor der skal påføres klimaafgifter. Kataloget vedtages første gang i forbindelse med budgettet for 2023. I forbindelse med regnskabet rapporteres årligt på erfaringerne med skyggepriserne og klimaafgiften.

At 9) det allerede igangsatte arbejde med klimavenligt byggeri og anlæg fortsættes, og en afklaring om en skyggepris og evt. en klimaafgift på CO2 for byggeri og anlæg forventes til vedtagelse i 2023 budgettet.

### Sagens forløb

[adresse] Aarhus Byråd
Fremsendes til Borgmesterens Afdeling med henblik på udarbejdelse af en indstilling, jf. byrådets vedtagelse i mødet den 2. december 2021 om magistratsbehandling af forslaget.

 Sagen bedes tilbagesendt byrådet via Magistraten.
 08-03-2022 Borgmesterens Afdeling
Beslutningsforslag besvaret med indstilling fra Borgmesterens Afdeling.
 14-03-2022 Magistraten

Fremsendes til [adresse] med bemærkning, at Magistraten i mødet den 14. marts 2022 anbefaler, at byrådet tiltræder Borgmesterens Afdelings indstilling af 8. marts 2022.

Der blev rejst en række temaer, herunder indbetaling til skovfond ctr. Klimafonden i forbindelse med flyrejser, afgift på køb af fødevarer udenfor aftale, administration af ordningen mm., som kan drøftes i en eventuel udvalgsbehandling.

Rådmand Lennarth Olesen og Alex Petersen tog forbehold.

Borgmester Benjamin Klausen og Michala Mathiesen deltog ikke i sagens behandling.

 23-03-2022 [adresse]
Fremsendes til Økonomiudvalget til behandling i henhold til beslutning i byrådets møde den 23. marts 2022.